РЕГЛАМЕНТ (ЕО) № 1051/2008 НА КОМИСИЯТА
от 24 октомври 2008 година
за изменение на приложение V към Регламент (ЕО) № 1342/2007 на Съвета по отношение на количествените ограничения за определени стоманени продукти от Руската федерация
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1342/2007 на Съвета от 22 октомври 2007 г. относно администрирането на определени ограничения върху вноса на определени стоманени продукти от Руската федерация (1), и по-специално член 5 от него,
като има предвид, че:
(1)
Европейската общност и Руската федерация подписаха споразумение за търговия с определени стоманени продукти на 26 октомври 2007 г. (2) („Споразумението“).
(2)
В член 3, параграф 3 от Споразумението се предвижда, че неизползваните количества за дадена година могат да бъдат пренасяни за следващата година до максимален размер от 7 % от съответното количествено ограничение, посочено в приложение II към Споразумението.
(3)
Съгласно член 3, параграф 4 от Споразумението до 7 % от количественото ограничение за определена група продукти може да се прехвърля между групите продукти, а прехвърляния между категории продукти могат да осъществяват до максимум 25 000 тона.
(4)
Русия нотифицира пред Общността намерението си да се възползва от разпоредбите на член 3, параграфи 3 и 4 в рамките на сроковете, определени в Споразумението. Целесъобразно е, вследствие искането на Русия, да се предприемат необходимите корекции в количествените ограничения за 2008 г.
(5)
В член 10 се постановява, че при всяко годишно подновяване количествата във всяка група продукти се увеличават с 2,5 %.
(6)
Регламент (ЕО) № 1342/2007 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Количествените ограничения за 2008 г., посочени в приложение V към Регламент (ЕО) № 1342/2007, се заменят с тези, посочени в приложение I към настоящия регламент.
Член 2
Количествените ограничения за 2009 г., определени в резултат на прилагането на член 10, параграф 1 от Споразумението между Европейската общност и Руската федерация за търговия с определени стоманени продукти от 2007 г., са посочени в приложение II към настоящия регламент.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2008 година.